作者:姚勉
標題:沁園春
內容:摘玉蕊梅，泛金葉蕉，祝公壽齡。算今年比似，常年更別，翠煙紅霧，香靄門屏。鳳詔雲霄，龍光牛鬥，輝射南州孺子亭。看看是，伴元戎小隊，花柳郊坰。傳家有子明經。渾不要黃金遺滿籝。向月中傳與，一枝仙桂，斕斑衣上，更著袍青。明日瓜期，今朝椿壽，好醉芝蘭玉樹庭。公知否，老人星一點，映泰階星。